Ses by lughawe vasgetrek oor ‘Covid-19-medisyne’Foto: SAPD Ses mense is die afgelope twee weke by die OR Tambo-lughawe in hegtenis geneem nadat ongeregistreerde medisyne ter waarde van R6 miljoen in hul besit gevind is. Die ongeregistreerde medisyne, vermoedelik ivermektien en hoofsaaklik in tabletvorm, is waarskynlik vir verkoopsdoeleindes vir die behandeling van Covid-19 ingevoer. Kol. Athlenda Mathe, polisiewoordvoerder, het gesê vier mans en twee vroue is in afsonderlike voorvalle in hegtenis geneem nadat hulle van Indië af in die land aangekom het. Die ses verdagtes het reeds in die Kempton Park-landdroshof verskyn op aanklagte wat verband hou met die oortreding van die Medisynewet. Foto: SAPD Drie verdagtes, twee vroue en ŉ man, is Donderdag in hegtenis geneem. Die een vrou is met meer as 178 000 tablette in haar besit betrap, die tweede vrou met meer as 66 000 tablette en die man met meer as 49 000 tablette. Die tablette het ŉ markwaarde van meer as R5 miljoen. Dié drie verdagtes sal vandag weer in die hof verskyn wanneer hulle na verwagting om borgtog aansoek sal doen. Twee mans is ook Dinsdag by die lughawe in hegtenis geneem nadat ongeregistreerde medisyne in hul besit gevind is. Die een man is met meer as 18 000 ivermektien-tablette ter waarde van meer as R500 000 betrap en die ander man met ongeregistreerde medisyne van R25 000. Die twee verdagtes sal ook weer Maandag in die hof verskyn. ŉ Man is ook op 13 Januarie op die lughawe in hegtenis geneem nadat meer as 24 000 ivermektien-tablette ter waarde van meer as R720 000 in sy besit gevind is. Die verdagte is vroeër op borgtog vrygelaat.